DA Den Europæiske Unions Tidende CE 84/925

(2004/C 84 E/1023)

SKRIFTLIG FORESPØRGSEL E-0963/04

af Erik Meijer (GUE/NGL) til Kommissionen

(29. marts 2004)

Om: Euro-4-normen og heraf følgende restriktioner for anbringelsen af sodfiltre mod emission af små sodpartikler fra bilmotorer

1. Kan Kommissionen bekræfte, at der i de næste par år kun vil ske få eller ingen forbedringer i det nuværende emissionsniveau for sodpartikler fra biler, fordi de fleste nye personbiler, herunder de biler, hvis brændstofforbrug er forholdsvist stort, nu uden særlige foranstaltninger vil kunne opfylde de Euro-4-normer, som vil være gældende i EU fra 2005. Ifølge disse skal emissionen af C02 og nitrogen fra dieselmotorer i nye personbiler og lastbiler være mindre, og den maksimale emission af sodpartikler fra dieselbiler skal reduceres fra 0,05 g PM (particulate matter) til 0,25 g, medens der ikke findes maksimale emissionsnormer for sodemission for benzinmotorer.

2. Hvorledes vurderer Kommissionen forslaget fra eksperter om, at den maksimale emission af sodpartikler i fremtiden ikke skal beregnes i gram med i mængde pr. kilometer, eftersom en sådan norm har langt større betydning for folkesundheden?

3. Har Kommissionen kendskab til, at de fleksible normer fra 2 005 vil have til følge, at kun nogle få bilproducenter monterer de nye filtre i deres køretøjer, som ifølge en undersøgelse, som de nationale automobilsammenslutninger i Nederlandene, Tyskland og Østrig har givet i opdrag, næsten vil kunne reducere emissionen til nul, eftersom dette vil medføre en forhøjelse af salgsprisen med nogle hundrede euro pr. køretøj, hvilket ikke passer ind i konkurrencen om en forøgelse af deres markedsandel?

4. Kan en strengere lovgivning efter Kommissionens opfattelse være et incitament til montering af sodfiltre i nye personbiler, varebiler, lastbiler og busser, således at næsten alle køretøjer i løbet af nogle år er udstyret hermed? Hvilke foranstaltninger træffer den på dette område?

5. Er Kommissionen også enig i den konklusion, som den nederlandske statssekretær for miljø har draget, nemlig at EU-lovgivningen nu forhindrer, at EU-medlemsstaterne tilskyndes til brugen af sodfiltre via skatte- og afgiftsincitamenter? Hvad skyldes dette forbud? Hvad kan Kommissionen gøre for at ændre denne situation?

Kilde: Det nederlandske dagblad »de Volkskrant« af 11. marts 2004.

Samlet svar afgivet på Kommissionens vegne af Erkki Liikanen på skriftlige forespørgsler E-0962/04 og E-0963/04

(30. april 2004)

Kommissionen er bekendt med de virkninger, som det ærede parlamentsmedlem fremhæver, af små partikler på menneskers sundhed. Til trods for de fremskridt, der er sket i nedsættelsen af partikelemissionerne fra transportmidler og andre kilder, er luftens indhold af sådanne partikler stadig høj i mange EU-regioner, og i visse områder overskrides grænseværdierne.

Det bør bemærkes, at partikelemissioner fra personbiler og varevogne i øjeblikket er reguleret i direktiv 98/69/EF (1) og bestemmelserne vedrørende tunge erhvervskøretøjer findes i direktiv 1999/96/EF (2). Grænseværdierne blev fastlagt i overensstemmelse med henstillingerne fra det europæiske auto-olieprogram om luftkvalitet, emissioner forårsaget af vejtrafik, brændstof og motorteknik (3). De trufne foranstaltninger vil medføre en nedsættelse af partikelemissioner stammende fra vejtransport på omkring 90 % mellem 1995 og 2020.

I de ovennævnte direktiver findes der ikke anvisninger om metoder og teknologi, men fastsættes grænseværdier. Det er op til fabrikanterne at udvikle og anvende den bedst egnede teknologi til opfyldelse af kravene. Det er imidlertid korrekt, at det ikke i alle tilfælde vil være påkrævet at anvende filterteknologi, f.eks. kan grænseværdierne for personbiler og varevogne, der træder i kraft den 1. januar 2005, stort set opfyldes uden anvendelse af denne teknologi. Kun et antal relativt store personbilstyper vil skulle anvende filterteknologi for at kunne overholde grænseværdien for partikler på 0,025 g/km.

Kommissionen deler principielt det ærede parlamentsmedlems opfattelse af, at der bør gøres en yderligere indsats for at nedsætte partikelemissionerne, herunder mikropartikler.

Kommissionen er i øjeblikket i færd med at udarbejde forslag til lovgivning om både lette og tunge erhvervskøretøjer med henblik på en yderligere nedsættelse af emissionerne fra disse. Partikelemissionerne er en nøglefaktor i dette arbejde. Disse foranstaltninger vil snart blive foreslået af Kommissionen og videresendt til Europa-Parlamentet og Rådet gennem proceduren med fælles beslutningstagning.

Herudover deltager Kommissionen aktivt i PMP-programmet, der aktuelt finder sted inden for rammerne af De Forenede Nationers Økonomiske Kommission for Europa. PMP-programmets formål er at udvikle et nyt vurderings- og målingssystem for partikler til anvendelse i forbindelse med typegodkendelsesproceduren for partikelemissioner fra personbiler, lette erhvervskøretøjer og kraftige motorer. Systemet vil gøre det muligt at udvikle fremtidige emissionsstandarder og indførelse af nye teknologier til nedsættelse af emissioner, under hensyntagen til, at ikke kun den samlede masse, men også partikelstørrelse og -antal kan være vigtige kriterier i forbindelse med sundhedsvirkningerne. Dette system vil ikke kun finde anvendelse på dieseldrevne køretøjer/motorer, men også på køretøjsmotorer med styret tænding ved de lave emissionsniveauer, der forventes fra de avancerede teknologier, der om kort tid vil være på markedet.

(1) Europa-Parlamentets og Rådets direktiv 98/69/EF af 13. oktober 1998 om foranstaltninger mod luftforurening forårsaget af emissioner fra motorkøretøjer og om ændring af Rådets direktiv 70/220/EØF, EUT L 350 af 28.12.1998.

(2) Europa-Parlamentets og Rådets direktiv 1999/96/EF af 13. december 1999 om indbyrdes tilnærmelse af medlemsstaternes lovgivninger om foranstaltninger mod emission af forurenende luftarter og partikler fra motorer med kompressionstænding til fremdrift af køretøjer og emission af forurenende luftarter fra køretøjsmotorer med styret tænding, som benytter naturgas eller autogas (LPG) som brændstof, og om ændring af Rådets direktiv 88/77/EØF, EUT L 44 af 16.2.2000.

(3) KOM(2000) 626 endelig udg.